মহাকুম্ভ যাওয়ার পথে মৃত্যু ২ জনের

আসানসোল: মহাকুম্ভ এখন ‘মৃত্যুকুম্ভ’। সোমবার বিধানসভায় দাঁড়িয়ে এমনই মন্তব্য করেন মুখ্যমন্ত্রী মমতা বন্দ্যোপাধ্যায়। আর সেই মন্তব্যের তিন দিনের মাথায় পশ্চিমবঙ্গ থেকে কুম্ভ যাওয়ার পথে ঘটল দুর্ঘটনা! মর্মান্তিক পথ দুর্ঘটনায় মৃত্যু হল দুজনের। শুধুতাই নয়, ঘটনায় আহত হয়েছেন দুই পরিবারের চার মহিলা -সহ মোট ৬ জন। দুর্ঘটনাটি ঘটে পশ্চিম বর্ধমানের আসানসোলে।

জানা যাচ্ছে, বুধবার বাঁকুড়ার বিষ্ণুপুরের অযোধ্যা গ্রাম থেকে এক পরিবারের ৮ জন একটি গাড়ি করে মহামুম্ভের উদ্দেশে বেড়িয়েছিলেন সাহি স্নানের জন্য। আর সেই যাত্রাপথেই কুলটি থানার চৌরঙ্গী মোড়ে ১৯ নম্বর জাতীয় সড়কে গাড়িটিকে ধাক্কা মারে একটি লরি। ঘটনায় মৃত দুই ব্যক্তির নাম শান্তনু মুখোপাধ্যায়, বয়স ৬৫ এবং শৈলেন বন্দ্যোপাধ্যায়। ঘটনার খবর পেয়ে তড়িঘড়ি সেখানে উপস্থিত হয় পুলিশ। পুলিশের তরফ থেকে ইতিমধ্যেই দেহ উদ্ধার করে পাঠানো হয়েছে ময়নাতদন্তের জন্য।

আরও পড়ুন: স্কুলে সহপাঠীর মারে মৃত্যু ছাত্রের, বিক্ষোভে এলাকাবাসী

গাড়ির চালক সোমনাথ চক্রবর্তী জানান, “গাড়িটি ৭০-৮০ স্পিডে ছিল। আমাদের গাড়িকে ধাক্কা মারে। তারপর আমাদের গাড়িটি একটি দাঁড়িয়ে থাকা কন্টেনারে ধাক্কা মারে। আহত হয়েছেন শান্তনু বাবুর ছেলে।”

ঘটনায় গুরুত্বর আহত হন মৃত শান্তনু বাবুর ছেলে সৌরভ মুখোপাধ্যায়, স্ত্রী মনসা মুখোপাধ্যায়, পুত্রবধু অনন্যা মুখার্জি। তাঁদের ঘটনাস্থল থেকে উদ্ধার করে ভর্তি করা হয় হাসপাতালে। আসানসোল জেলা হাসপাতালে চলছে তাদের চিকিৎসা।

দেখুন অন্য খবর